b'\n_START_ARTICLE_\nToo Marvelous for Words\n_START_PARAGRAPH_\n\xc2\xabToo Marvelous for Words\xc2\xbb er en amerikansk sang komponert av Richard Whiting med tekst av Johnny Mercer. Sangen ble inkludert i filmen Ready, Willing, and Able fra 1937, samt i en variet\xc3\xa9forestilling p\xc3\xa5 Broadway. Ti \xc3\xa5r senere var den kj\xc3\xa6rlighetssangen i film noiren M\xc3\xb8rk passasje. Den ble f\xc3\xb8rst fremf\xc3\xb8rt av Jo Stafford, og deretter spilt som en instrumentalversjon da rollefigurene til Lauren Bacall og Humphrey Bogart blir gjenforent._NEWLINE_Alec Wilder har hyllet sangen som en \xc2\xabmodell for popl\xc3\xa5tskriving, b\xc3\xa5de musikalsk og lyrisk\xc2\xbb. Han bruker som eksempel de overraskende endringene i rytme og tone. Teksten er sofistikert og i perfekt harmoni med melodien. Mercer l\xc3\xa5nte enkelte lyriske teknikker fra Ira Gershwin. I likhet med Gershwin skriver han mer om spr\xc3\xa5ket, enn om kj\xc3\xa6rlighet. If\xc3\xb8lge Margaret Whiting er sangen en sv\xc3\xa6rt original m\xc3\xa5te \xc3\xa5 si \xc2\xabJeg elsker deg, kj\xc3\xa6re\xc2\xbb.\n_START_SECTION_\nKjente versjoner\n_START_PARAGRAPH_\nSangen er blitt spilt inn av blant annet Johnny Mercer, Billie Holiday, Diana Krall, Dick Haymes, Ella Fitzgerald, Helen Humes, Johnnie Ray, Rosemary Clooney, Frank Sinatra, Pat Boone, Doris Day, Bing Crosby (med Jimmy Dorsey og hans orkester), Ray Anthony, Nat King Cole, Ross Alexander, Brazilian Jazz Quartet, Ambrose og hans orkester (med vokal av Sam Browne), Gene Ammons, Chu Berry, Billy Daniels, Lester Young, Judy Garland, Abbe Lane, Tex Beneke og Glenn Millers orkester, Dean Martin, Helen Forrest, Marian McPartland, Red Norvo og The Overseas Spotlight Band, Stan Getz, Eileen Farrell, Eddy Duchin og hans orkester, Artie Shaw, Carroll Gibbons og Savoy Orphans (med vokal av George Melachrino), Helen Merrill, Harry James og hans orkester, Jo Stafford, June Christy, Art Tatum, Joni James, Michael Feinstein, Dave Brubeck, Joe Williams, Leo Reisman og hans orkester, Coleman Hawkins, Jeri Southern, Lita Roza, Frankie Laine (med orkester dirigert av Michel Legrand), Margaret Whiting og Andy Russell.'